Узыншагъэм нэхъапэ щыIэкъым
Иджыблагъэ КъБР-м и Парламентым и Унэм фIэкIыпIэншэ зимыIэ медицинэ страхованэмкIэ щIыналъэ фондым 2012 гъэм и бюджетыр гъэзэщIа зэрыхъуам теухуа зэIущIэ щекIуэкIащ.
Ар къызэIуихащ КъБР-м и Парламентым бюджетымкIэ, налогхэмрэ финансхэмкIэ и комитетым и унафэщI Ахъуэхъу Къанщобий.
ЗэIущIэм кърихьэлIат КъБР-м и Парламентым и Тхьэмадэм и япэ къуэдзэ Жаным Руслан, КъБР-м и Къэзыбж-къэзыхутэ палатэм и унафэщI Шондыр Олег, КъБР-м финансхэмкIэ и министр КIэрэф Мурат, нэгъуэщIхэри.
Псалъэ зрата Жаным Руслан жиIащ фIэкIыпIэншэ медицинэ страхованэм и щIыналъэ фондым 2012 гъэм и бюджетыр гъэзэщIа зэрыхъуам япэу зэIухауэ зэрыхэплъэр къэрал мылъкур зытрагъэкIуадэр нэрылъагъуу щытынымкIэ зэрысэбэпыр, яубла Iуэхур хабзэ яхуэхъуну зэрыщыгугъыр.
Жанымым и псалъэхэм къыхигъэщащ ди республикэм зи IэщIагъэм фIыуэ хэзыщIыкI дохутырхэр къызэремэщIэкIыр. Ауэ «къуажэ дохутыр» программэм и фIыгъэкIэ къуажэ пхыдзахэм дэсхэми Iуэхутхьэбзэ ялъэIэс хъуащ. Иужьрей зэманым дохутыр ныбжьыщIэу 136-рэ республикэм и къуажэхэм ягъэкIуащ.
— Узыншагъэм нэхъапэ щыIэкъым, дыщогугъ медицинэм ехьэлIауэ къаIэт Iуэхухэм фIы къытхудэкIуэну — жиIащ и псалъэхэм я кIэухыу Жанымым.
КъБР-м фIэкIыпIэншэ медицинэ страхованэмкIэ и щIыналъэ фондым и унафэщI Къанокъуэ Аслъэнбэч 2012 гъэм ОМС-м и бюджетыр гъэзэщIа зэрыхъуам теухуауэ къэпсэлъащ.
Гъэ кIуам фондым и мылъкур сом мин 3.955.282,2-рэ хъурт, абы щыщу ягъэзэщIа программэхэм, Iуэхухэм мин 3.948.324,6-рэ трагъэкIуэдащ. Я хэхъуэр къагъэсэбэпа ахъшэм елъытауэ сом мин 6977,6-кIэ нэхъыбэщ.
Медицинэм и лэжьакIуэ щхьэхуэхэм я улахуэм хущIагъун папщIэ республикэм и бюджетым къыхэкIыу фондым сом мин 119.828,6-рэ къратащ.
Федеральнэ мылъкум къыхэкIыу сом мин 3.795.906,8-рэ къахуэкIуати, фIэкIыпIэншэ медицинэ страхованэм и къудамэу щIыналъэхэм щыIэ фондхэм ОМС-м и программэр гъэзэщIа хъун папщIэ сом мини 2.667.863,2-рэ хухахащ. Адэ-анэм зыхуей хуамыгъэзэф сабийхэм, сабий зеиншэхэм я узынша-гъэр къапщытэн папщIэ ОМС-м и щIыналъэ фондхэм мелуанитхум нэблагъэ иратащ. Лэжьыгъэ IэнатIэ пэрыт цIыхухэм я узыншагъэр къапщытэным сом мини 8-м щIигъу трагъэкIуэдащ. ФIэкIыпIэншэ медицинэ страхованэм и щIыналъэ фондым къыхэкIыу узыншагъэр егъэфIэкIуэным хухаха Iуэхухэм блэкIа илъэсым сом мин 976.478-рэ трагъэкIуэдащ.
ЗэIущIэм къыщыпсэ-лъащ КъБР-м и Къэзыбж-къэзыхутэ пала- тэм и унафэщI Шондыр Олег, абы и ауди- тор Фироновэ Надеждэ, КъБР-м Узыншагъэр хъумэнымрэ курортхэмкIэ и министр Шэт Ирмэ, сымэ нэгъуэщIхэ- ри.
Инэрокъуэ Данэ.
